Бартаўт

**Бартаўт** (*Партаўт*), **Барталт** (*Бартальт*, *Бартальд*) — мужчынскае імя і вытворнае ад яго прозьвішча.

## Паходжаньне

Бартальд, Бартальт або Бартаўт (Bartold, Bartolt, Bartout) — імя германскага паходжаньня. Іменная аснова -бард- (-барт-) (імёны ліцьвінаў Бардзін, Бардзіла; германскія імёны Bardinus, Bardilo) паходзіць ад гоцкага *bards 'волат' або ад стараверхненямецкага barta 'баявая сякера', а аснова -валд- (-алд, -олт) (імёны ліцьвінаў Геральт, Левалт, Рамвольт; германскія імёны Gerwald, Lewolt, Romuald) — ад гоцкага і германскага waldan 'валодаць, гаспадарыць' або wulþus 'слава, мажнасьць'. Апроч таго, адзначалася старажытнае германскае імя Teutbard (Teut-bard).

Адпаведнасьць імя Бартаўт германскаму імю Barttold сьцьвердзіў францускі лінгвіст-германіст Раймонд Шмітляйн, які на падставе шматгадовых дасьледаваньняў прыйшоў да высноваў пра германскае паходжаньне літоўскіх уласных імёнаў.

Этымалягічны слоўнік старапольскіх асабовых імёнаў, выдадзены Польскай акадэміяй навук, адзначае гістарычнае бытаваньне ў Польшчы германскага імя Bartołt (Bartoldus), якое разглядаецца як варыянт імя Bertołt.

Імя Барталт (Барталд) бытавала ў Прусіі (ваколіцы Мэмэлю): *Hans und Bartoldt Hige… Bartolt Szreyp* (1511—1520 гады). У 1631 і 1634 гадох у Каралявецкім унівэрсытэце навучаўся *Casparus Bartoldi, Dantiscanus Borussus*. Імя Бартальд бытавала ў Лівоніі.

Варыянты імя ў гістарычных крыніцах: *per nobilem Bartholdum, secretarium nobis sincere dilectum* (22 верасьня 1421 году); *Воитех Бортовтовичъ… Бортовътъ Кгедкговътовичъ* (1528 год); *Григорей Станиславовичъ Бортовтовича* (1567 год); *quam etiam Nicolai Bartelt… Nicolao Bartelth… Bartolt… Bartholth* (6 красавіка 1579 году); *Ur. Jerzemu Bortowtowi, tow. chor. jw. wojewody wileńskiego, hetmana w. WKsL* (12 сакавіка 1657 году, 11 і 18 сакавіка 1658 году), *Ur. Janowi Bortowtowi… towarzyszom chor. jw. wojewody wileńskiego, hetmana w. WKsL* (18 сакавіка 1658 году); *Carolus Bartolt* (19 сакавіка 1740 году і 21 верасьня 1741 году); *Carolus Bartold* (14 чэрвеня 1742 году); *r. p. Caroli Bartołtt* (21 лістапада 1742 году); *iegomością xiędzem Karolem Bartoldem* (7 верасьня 1743 году); *Marianna Bartawtowna* (1714 год); *Joanna Marianna Partowt* (1784 год).

## Носьбіты
* Бартальд фон Остэн — шляхціч, які ў 1368 годзе разам з братамі Дабрагостам, Ульрыкам, Арнольдам і Гінрыкам атрымаў ад караля польскага Казімера Вялікага ў лен Рагозьна (цяпер у Велікапольскім ваяводзтве)
* Бартальд — сакратар вялікага князя Вітаўта, які ўпамінаецца ў 1421 годзе
* Войцех Бартаўтавіч — эйшыскі баярын, які ўпамінаецца ў попісе войска Вялікага Княства Літоўскага 1528 году
* Бартаўт Гедгоўтавіч — эйшыскі баярын, які ўпамінаецца ў попісе войска ВКЛ 1528 году
* Мікалай і Ян Нікелевічы Бартулты — расенскія зямяне, якія ўпамінаюцца ў 1592 годзе
* Матэвуш Бартальт (Mateusz Bartolt) — электар караля польскага і вялікага князя літоўскага Станіслава Ляшчынскага ад Мазавецкага ваяводзтва Каралеўства Польскага
* Караль Бартальт (Бартальд) — рэктар Віленскай езуіцкай акадэміі

Гаўрылкевічы гербаў Буртаўт (або Бартаўт) і Крыўда — літоўскі шляхецкі род зь Лідзкага павету.

Бортаўты (Bortowt) гербу Кораб — шляхецкі род Рэчы Паспалітай.

У актах Вялікага Княства Літоўскага ўпаміналася ваколіца Бортаўты (*Бортовты*) у Лідзкім павеце.

У Эйшыскай воласьці існавалі вёскі 1-я і 2-я Бартаўты.

На гістарычнай Варміі існуе вёска Бартолты Вялікія. 

## Глядзіце таксама
* Барда
* Валд

## Крыніцы

## Літаратура
* 

Катэгорыя:Мужчынскія імёны